Locuitorii comunei Balta Albă din Buzău au protestat în fața sediului Primăriei. Oamenii și-au exprimat revolta, pentru că s-a dus vestea că 70 de persoane au obținut viză de flotant în comună, în ultimele luni. Scandalul vizelor a ajuns și în atenția Prefecturii.
Dotați cu pancarte, fluiere și vuvuzele, localnicii au scandat "Stop vize de flotant!" și "Balta Albă e comună, nu adunătură!". Oamenii au solicitat intervenția promptă a autorităților competente, pentru a tranșa situația până la scrutinul din iunie 2024.
Potrivit unora dintre protestatari, mai noii lor consăteni, pe care nu i-ar fi văzut niciodată la față, sunt persoane de lângă Râmnicu Sărat și din comune ale județului vecin, Vrancea.
Protestatarii spun că înregistrarea veneticilor cu viză de flotant este suspectă, pentru că Balta Albă nu avea cum să devină atractivă peste noapte, de aici și temerea că la mijloc ar fi vorba despre o încercare de înclinare a balanței pentru un anumit candidat, în cazul de față primarul în funcție.
Balta Albă este o comună ce are în jur de 1.500 de alegători cu drept de vot, așa că orice vot în plus ar influența decisiv rezulatul final.
Primarul comunei Balta Albă, Ionel Marin, spune că nu se problema de încălcare a legii, deoarece vizele de ședere pe raza comunei nu s-ar fi acordat în cele 60 de zile de dinaintea datei alegerilor, așa cum prevede o ordonanță de guvern adoptată la începutul acestei luni.
Mai spune că "nu primarul unei comune face vize de flotant", ci Evidența Populației, demersul fiind însă condiționat de o adeverință eliberată de Primărie.
"De la primărie se eliberează doar adeverințe. După aceea, fiecare proprietar face ce vrea, că-și face vize, e problema fiecăruia. Îmi permite mie legea să nu le dau adeverințe dacă oamenii au proprietate?", a declarat primarul din Balta Albă.
Scandalul vizelor de ședere de la Balta Albă a ajuns și în atenția Prefecturii. Reprezentantul Guvernului în teritoriu a primit o sesizare însoțită de un tabel ce conține mai mult semnături ale locuitorilor din Balta Albă care cer anularea vizelor de flotant suspecte.
"Am trimis sesizarea către Direcția de Evidența Populației, structura județeană, pentru a analiza situația în regim de urgență. (…) În lege scrie că dacă la nivelul Direcției de Evidența Populației sunt suspiciuni cu privire la acordarea vizelor de flotant se solicită către IPJ verificarea acestor suspiciuni. Iar în normele aflate în vigoare avem procedură de anulare a acestor vize de flotant dacă se constată că ele nu sunt făcute cu respectarea tuturor prevederilor legale", a spus Daniel Țiclea, prefect Buzău.
Viza de flotant este un document eliberat de către autoritățile locale care atestă faptul că o persoană are dreptul de a locui într-o anumită locație, chiar dacă nu deține acolo o proprietate sau nu are contract de închiriere încheiat pe numele său.
Viza de flotant trebuie să fie aplicată pe buletin cu minimum 60 zile înainte de ziua votului. Alegerile locale au loc pe 9 iunie 2024, iar pentru a vota, viza de flotant trebuie aplicată cel mai târziu în data de 5 aprilie 2024.